VYHLÁSENIE

Návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa menia a dopĺňajú niektoré zákony sa predkladá s rozporom s občianskym združením Červený anjel, ktoré si uplatnilo hromadnú pripomienku obsahujúcu 58 pripomienok, ktoré považuje za zásadné.

Občianske združenie žiada:

1. Zmeniť názov obecného hasičského zboru na obecnú hasičskú jednotku.
2. Systémovo upraviť postavenie členov hasičských jednotiek.
3. Vypustiť zo zákona č. 314/2001 Z. z. Dobrovoľnú požiarnu ochranu SR a v tejto súvislosti zaviesť viaceré zmeny aj v zákone č. 37/2014 Z. z.
4. Novelizovať zákon č. 461/2003 Z. z. o sociálnom poistení ohľadne úrazového poistenia členov hasičských jednotiek obce.
5. Upraviť ustanovenia, ktoré podľa občianskeho združenia kolidujú so zákonom č. 129/2002 Z. z. o integrovanom záchrannom systéme.

Tieto pripomienky sú nad rámec predloženej novely zákona, majú koncepčný charakter a dotýkajú sa nielen Ministerstva vnútra SR, ale aj Ministerstva práce, sociálnych vecí a rodiny SR, obcí a Dobrovoľnej požiarnej ochrany SR. Prerokovanie pripomienok s uvedenými subjektmi by si vyžiadalo väčší časový priestor a zopakovanie medzirezortného pripomienkového konania, čo vzhľadom na termín predloženia návrhu zákona na rokovanie vlády Slovenskej republiky (28. február 2023) nateraz nie je možné. Pri pripomienkach, kde podľa občianskeho združenia koliduje zákon o ochrane pred požiarmi so zákonom o integrovanom záchrannom systéme máme za to, že tieto zákony vzájomne nekolidujú.